**Ministru kabineta noteikumu projekta "Grozījums Ministru kabineta 2018. gada 21. novembra noteikumos Nr. 706 "Latvijas Republikas diplomātiskajās un konsulārajās pārstāvniecībās ārvalstīs veicamo notariālo funkciju noteikumi"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likums "Par tautas nobalsošanu, likumu ierosināšanu un Eiropas pilsoņu iniciatīvu" paredz iespēju balsstiesīgiem Latvijas pilsoņiem savus parakstus, lai iesniegtu Centrālajai vēlēšanu komisijai pilnīgi izstrādātu likumprojektu vai Satversmes grozījumu projektu, apliecināt arī Latvijas Republikas diplomātiskajās un konsulārajās pārstāvniecībās ārvalstīs. Ar noteikumu projektu tiek sistēmiski saskaņots valsts nodevas samaksas regulējums par šī pakalpojuma sniegšanu pie zvērinātiem notāriem Latvijā un pārstāvniecībās. Projekts stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Konsulārās palīdzības un konsulāro pakalpojumu likuma 4. panta trešā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020. gada 30. decembrī stājās spēkā grozījumi likuma "Par tautas nobalsošanu, likumu ierosināšanu un Eiropas pilsoņu iniciatīvu" 22. panta otrajā daļā, ar kuriem papildus līdzšinējam regulējumam tiek paredzēta iespēja balsstiesīgiem pilsoņiem savus parakstus, lai iesniegtu Centrālajai vēlēšanu komisijai pilnīgi izstrādātu likumprojektu vai Satversmes grozījumu projektu, apliecināt arī Latvijas Republikas diplomātiskajās un konsulārajās pārstāvniecībās ārvalstīs (turpmāk - pārstāvniecības) pie konsulārās amatpersonas, kura ir tiesīga veikt notariālās funkcijas (turpmāk – konsulārā amatpersona). Saskaņā ar minēto spēkā esošo tiesisko regulējumu šādu paraksta īstuma apliecināšanu ir iespējams veikt arī citās Latvijas iestādēs: pie zvērināta notāra, dzīvesvietas deklarēšanas vietā pašvaldībā, bāriņtiesā, kura veic notariālas darbības, novadā pie pagasta vai pilsētas pārvaldes vadītāja, kā arī elektroniski, izmantojot Vienoto valsts un pašvaldību pakalpojumu portālu (www.latvija.lv). Pie zvērināta notāra, bāriņtiesā un pārstāvniecībās šis pakalpojums tiek veikts kā notariāls paraksta īstuma apliecinājums. Vienlaikus informāciju par parakstīšanos konsulārā amatpersona saglabā Centrālās vēlēšanu komisijas parakstu vākšanas tiešsaistes sistēmā. Līdz ar šādas papildus iespējas ieviešanu tiek nodrošināta Latvijas iestāžu sniegto pakalpojumu plašāka pieejamība pārstāvniecībās. Konsulārās palīdzības un konsulāro pakalpojumu likuma (turpmāk – KPKPL) 15. panta pirmā daļa nosaka, ka konsulārie pakalpojumi ir pakalpojumi, kas tiek sniegti, lai ārvalstīs esošām personām nodrošinātu Latvijas iestāžu sniegto pakalpojumu pieejamību pārstāvniecībās. Tāpat KPKPL 17. panta pirmā daļa kā konsulāros pakalpojumus nosaka notariālo funkciju veikšanu pārstāvniecībās. Līdz ar to šāda paraksta īstuma apliecināšana ir uzskatāma par konsulāro pakalpojumu KPKPL izpratnē un uz to kā notariālu darbību veikšanu pārstāvniecībā ir attiecināmi Ministru kabineta 2018. gada 21. novembra noteikumu Nr. 706 "Latvijas Republikas diplomātiskajās un konsulārajās pārstāvniecībās ārvalstīs veicamo notariālo funkciju noteikumi" (turpmāk – Noteikumi) nosacījumi. Noteikumu 12.3. apakšpunkts paredz valsts nodevas par paraksta īstuma apliecināšanu iekasēšanu 10 *euro* apmērā. Uzsākot šī pakalpojuma ieviešanu pārstāvniecībās, Ārlietu ministrija konstatēja, pastāv atšķirīgs normatīvo aktu regulējums viena veida pakalpojuma saņemšanai dažādās iestādēs. Proti, pastāv speciāls regulējums paraksta īstuma apliecināšanai šim pašam nolūkam (lai iesniegtu Centrālajai vēlēšanu komisijai pilnīgi izstrādātu likumprojektu vai Satversmes grozījumu projektu kā notariālai darbībai), ja to veic zvērināti notāri. Valsts nodeva par paraksta īstuma apliecināšanu pie zvērināta notāra ir noteikta Ministru kabineta 2009. gada 22. septembra noteikumu Nr. 1069 "Noteikumi par valsts nodevu par notariālo darbību izpildi" (turpmāk – Noteikumi Nr. 1069) 2.3. apakšpunktā 0,71 *euro* apmērā. Šo pašu noteikumu 3.8. apakšpunkts paredz izņēmuma regulējumu - personu, kuru paraksta īstumu zvērināts notārs apliecina likumā “Par tautas nobalsošanu un likumu ierosināšanu” paredzētajā paraksta apliecināšanas gadījumā, atbrīvošanu no valsts nodevas samaksas. Lai nodrošinātu sistēmisku saskaņotību valsts nodevu iekasēšanā, ir jāpanāk, ka iestādes, kas nodrošina viena veida pakalpojumus vienam un tam pašam nolūkam, par tiem iekasē valsts nodevas, vadoties pēc vieniem principiem. Ārlietu ministrija ir veikusi konsultācijas ar Centrālo vēlēšanu komisiju un Saeimas Juridisko biroju, lai gūtu vienotu izpratni par nepieciešamajām regulējuma izmaiņām nolūkā nodrošināt sistemātiski saskaņotu regulējumu pakalpojuma saņemšanai visās iestādēs.Saskaņā ar likuma "Par nodokļiem un nodevām" 1. panta 2. punktu valsts nodevas mērķis ir personu darbību regulēšana (kontrolēšana, veicināšana, ierobežošana). Šajā situācijā pastāv nozīmīga valsts nodevas apjoma atšķirība starp pakalpojuma sniegšanu pārstāvniecībās un pie zvērinātiem notāriem (valsts nodeva par notariālās darbības veikšanu pārstāvniecībā – 10 *euro*, valsts nodeva par paraksta īstuma apliecinājumu pie zvērināta notāra – 0.71 *euro*). Tas ir skaidrojams ar to, ka notariālu darbību veikšana pārstāvniecībās ir uzskatāma par regulējumu izņēmuma gadījumiem, kuros kādu īpašu iemeslu dēļ persona nevar saņemt šo pakalpojumu pie savas rezidences valsts pakalpojumus sniedzēja. Vienlaikus likumdevējs ar Dokumentu legalizācijas likumā ietverto regulējumu ir pilnībā nodrošinājis iespējas Latvijā izmantot ārvalstīs izsniegtus dokumentus. Tādēļ ar valsts nodevas palīdzību tiek modelēta personu rīcība, veicinot notariālo pakalpojumu saņemšanu pie to rezidences valsts pakalpojumu sniedzējiem. Savukārt notariālā paraksta īstuma apliecināšanu, lai iesniegtu Centrālajai vēlēšanu komisijai pilnīgi izstrādātu likumprojektu vai Satversmes grozījumu projektu, nav iespējams veikt pie rezidences valsts notariālo pakalpojumu sniedzēja. Tādēļ valsts nodeva šajā gadījumā nesasniedz savu sākotnējo mērķi. Vienlaikus secināms, ka Noteikumos Nr. 1069 atbrīvojums no valsts nodevas par notariālu paraksta īstuma apliecinājumu šai personu kategorijai ir ieviests kā izņēmums, uzsverot pilsoņu līdzdalības likumdošanas procesā nozīmīgumu. Tādēļ nolūkā ieviest sistēmiski saskaņotu regulējumu šāds atbrīvojums līdz ar šāda pakalpojuma veida ieviešanu pārstāvniecībās ir nosakāms arī Noteikumos.Šajā nolūkā Noteikumi tiek grozīti, paredzot izņēmumu – atbrīvojumu no valsts nodevas samaksas par notariālu paraksta īstuma apliecinājumu, ja tas tiek veikts, lai iesniegtu Centrālajai vēlēšanu komisijai pilnīgi izstrādātu likumprojektu vai Satversmes grozījumu projektu saskaņā ar likuma "Par tautas nobalsošanu, likumu ierosināšanu un Eiropas pilsoņu iniciatīvu" 22. panta pirmo daļu.Noteikumu projekts paredz saskaņotu atbrīvojumu tikai no valsts nodevas samaksas. Vienlaikus, neskatoties uz Noteikumu Nr. 1069 3.8. apakšpunktā minēto izņēmumu attiecībā uz atbrīvojumu no valsts nodevas maksāšanas, personas šādos gadījumos par paraksta īstuma apliecināšanu pie zvērināta notāra maksā atlīdzības taksi atbilstoši Ministru kabineta 2013. gada 3. septembra noteikumu Nr. 737 "Noteikumi par zvērinātu notāru atlīdzības taksēm un to noteikšanas kārtību" 16. punktam, kas paredz ka par paraksta īstuma apliecināšanu, likumā "Par tautas nobalsošanu, likumu ierosināšanu un Eiropas pilsoņu iniciatīvu" un Politisko partiju likumā paredzētajā gadījumā, maksājama zvērināta notāra atlīdzība 2 *euro* apmērā. Savukārt Ministru kabineta 2018. gada 21. novembra noteikumu Nr. 707 "Ārlietu ministrijas konsulārās atlīdzības cenrādis un kārtība, kādā tiek iekasēta konsulārā atlīdzība un valsts nodevas" pielikuma "Ārlietu ministrijas konsulārās atlīdzības cenrādis" 2. punkts paredz konsulārās atlīdzības maksājumu par notariālās darbības veikšanu 40 *euro* apmērā par vienu ierakstu notariālo aktu grāmatā vai reģistrā. Lai gan noteikumu projekts paredz atbrīvojumu no valsts nodevas samaksas par notariālu paraksta īstuma apliecinājumu, pārstāvniecībās tiks iekasēta konsulārā atlīdzība par notariālu paraksta īstuma apliecinājumu arī ar mērķi Centrālajai vēlēšanu komisijai iesniegt pilnīgi izstrādātu likumprojektu vai Satversmes grozījumu projektu saskaņā ar likuma "Par tautas nobalsošanu, likumu ierosināšanu un Eiropas pilsoņu iniciatīvu" 22. panta pirmo daļu. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Konsulāro pakalpojumu saņēmēji ārvalstīs, kas vēlas veikt notariālu paraksta īstuma apliecinājumu, lai, saskaņā ar likuma "Par tautas nobalsošanu, likumu ierosināšanu un Eiropas pilsoņu iniciatīvu" 22. panta pirmo daļu šā likuma 22. panta otrajā daļā noteiktajā kārtībā, Centrālajai vēlēšanu komisijai iesniegtu pilnīgi izstrādātu likumprojektu vai Satversmes grozījumu projektu.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz ieviest sistēmiski saskaņotu valsts nodevas iekasēšanu par viena veida pakalpojumu saņemšanu dažādās iestādēs. Noteikumu projekts nerada papildus administratīvo slogu.  |
| 3. | Administratīvo izmaksu monetārs novērtējums | Noteikumu projekts nerada papildus izmaksas. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. Valsts nodevas iekasēšana par šādu pakalpojuma veidu nav bijusi iepriekš paredzēta Ārlietu ministrijas budžetā, tādēļ atbrīvojuma no valsts nodevas samaksas ieviešana nerada izmaiņas plānotajos budžeta ieņēmumos.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību akti | Nav.  |
| 2. | Atbildīgā institūcija | Ārlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktu sabiedrības pārstāvji tiek aicināti līdzdarboties, rakstiski sniedzot viedokli par noteikumu projektu un nodevu noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Pirms noteikumu projekta iesniegšanas Valsts sekretāru sanāksmē noteikumu projekts, tā sākotnējās ietekmes novērtējuma ziņojums (anotācija) un paziņojums par sabiedrības līdzdalību 08.02.2021. ievietots Ārlietu ministrijas tīmekļa vietnē www.mfa.gov.lv sadaļā "Ārlietu ministrijas ierosinātie un saskaņošanas procesā esošie tiesību aktu projekti", aicinot sabiedrību izteikt savu viedokli par projektu līdz 19.02.2021. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi netika saņemti. |
| 4. | Cita informācija | Sabiedrība pēc noteikumu projekta pieņemšanas tiks informēta vispārējā kārtībā, noteikumus publicējot oficiālajā izdevumā "Latvijas Vēstnesis".  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.Noteikumu projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav.  |

Ārlietu ministrs E.Rinkēvičs

Štrassere 67016141

ilze.strassere@mfa.gov.lv